遣興
作者：鄧肅
朝代：宋

paragraphs: 醉中飛夢到神清，夜半高樓借水明。
下瞰寒溪凝水晶，孺子相呼同濯纓。
樓上天人百寶瓔，瑞色天香充棟楹。
步雲一曲語春鶯，千山洗空烟霧橫。
酒醒簾外竹陰行，夜風更爲芭蕉生。
愁腸起向謫仙呈，夢境憑君指顧成。
一開後堂花柳盈，香肌可萬六出霙。
珮玉步蓮不自輕，寒眼那能更指令。
春葱斜捧玉壺傾，真珠紅滴濃無聲。
一醉花間豈易營，歸來十日寸心縈。
蘭亭家風類帝京，爲余亦復出花城。
柳腰隨風萬里征，安焉不復數歸程。
坐令鐵心宋廣平，夜揩醉眼賞梅英。
歌燕舞趙藝更精，遏雲迴雪未可評。
人間不復數娥嬴，神仙遊戲肉眼驚。
我生不顧萬鍾榮，對花有酒即蓬瀛。
高會何須四者并，赤脚亦能寫高情。
最恨蘇公世公卿，家聲往往九夷傾。
風流陣中却寢兵，酒甌但借鄰姬擎。
何日高堂鐘鼓鳴，如我心醉如春酲。